ΓΡΑΠΤΗ ΕΡΩΤΗΣΗ E-2990/97 υποβολή: Joan Vallvι (ELDR) προς την Επιτροπή (1η Οκτωβρίου 1997)

Θέμα: Σχέδιο εξόρυξης άμμου στην Νοτιο-ανατολική ακτή της Μαγιόρκας

Η Γενική Διεύθυνση του Υπουργείου Περιβάλλοντος της Ισπανίας έχει θέσει σε κίνηση τις διοικητικές διαδικασίες για την έγκριση μιάς νέας ζώνης εξόρυξης υποθαλάσσιου άμμου στις Βαλεαρίδες νήσους. Στην προκείμενη περίπτωση προβλέπεται η εξόρυξη άμμου ποσότητας 8.000.000 κυβικών μέτρων, σε μιά ζώνη επιφανείας 72-170 εκταρίων στην Νοτιοανατοκική ακτή της Μαγιόρκας, ποσότητα που προορίζεται να χρησιμοποιηθεί για την «αναζωογόνηση» των πλάζ.

Η εμβέλεια του έργου έχει προκαλέσει τις έντονες ανησυχίες των αλιέων της περιοχής, οι οποίοι φοβούνται ότι θα καταστραφούν οι παραδοσιακοί τους ιχθυότοποι, όπως συνέβη το 1989 στον όρμο της Πάλμας με την εξόρυξη 500.000 κυβικών μέτρων άμμου. Με το νέο σχέδιο, όπου η ποσότητα δεκαεξαπλασιάζεται, οι περιβαλλοντικές και οικονομικές επιπτώσεις θα είναι καταστροφικές. Επιπλέον, το εν λόγω σχέδιο προβλέπεται να υλοποιηθεί σε μιά περιοχή όπου ενδημεί η ωκεανική ποσειδωνία, είδος που προστατεύεται από την οδηγία 92/43/ΕΟΚ ((ΕΕ L 206 της 22.7.1992, σελ. 7. )) σχετικά με τη διατήρηση των οικοτόπων και της άγριας χλωρίδας και πανίδας. Προ διετίας υποβάλαμε στην Επιτροπή σχετική ερώτηση, ενέργεια που είχε ιδιαίτερη απήχηση στη Μαγιόρκα.

Έχει η Επιτροπή λάβει γνώση του προειρημένου σχεδίου και της εκτίμησης των συνεπειών του για την οικονομία και το οικοσύστημα της περιοχής, όπως απαιτεί η οδηγία 85/337/ΕΟΚ ((ΕΕ L 175 της 5.7.1985, σελ. 40. )) σχετικά με την αποτίμηση των επιπτώσεων ορισμένων ιδιωτικών και δημοσίων έργων στο περιβάλλον;

Πιστεύει η Επιτροπή ότι σε μιά θαλάσσια περιοχή όπως των Βαλεαρίδων, όπου χρόνο με τον χρόνο εξαντλούνται τα αποθέματα των ιχθυοτότων εξαιτίας της αλιείας με παράνομα δίκτυα, της εξόρυξης άμμου και της ρύπανσης, είναι λογικό να συνεχισθούν οι αρνητικές αυτές ενέργειες για το περιβάλλον, τις οποίες καταγγέλουμε;

Απάντηση της κας Bjerregaard εξ ονόματος της Επιτροπής (13 Νοεμβρίου 1997)

Με τη γραπτή ερώτηση Ε-2730/94 ((ΕΕ C 152 της 19.06.1995. )), το Αξιότιμο Μέλος του Κοινοβουλίου γνωστοποίησε στην Επιτροπή ότι οι ισπανικές αρχές είχαν επιτρέψει την εξαγωγή άμμου από το θαλάσσιο βυθό της Mallorca με στόχο την αποκατάσταση πολλών ακτών. Αναφερόταν ότι οι εν λόγω εξαγωγές θα μπορούσαν να οδηγήσουν στην καταστροφή των λειμώνων της posidonia oceanica, που έχουν χαρακτηρισθεί ως οικότοπος προτεραιότητας σύμφωνα με το παράρτημα Ι της οδηγίας 92/43/ΕΟΚ του Συμβουλίου της 21ης Μαΐου 1992, σχετικά με την διατήρηση των φυσικών οικοτόπων καθώς και της άγριας πανίδας και χλωρίδας ((ΕΕ L 206 της 22.7.1992. ))

Η εξαγωγή άμμου είναι ένα από τα έργα του παραρτήματος ΙΙ της οδηγίας 85/337/ΕΟΚ του Συμβουλίου, της 27ης Ιουνίου 1985, σχετικά με την αξιολόγηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 175 της 5.7.1985. )). Σύμφωνα με το άρθρο 4.2, τα έργα τα οποία αναφέρονται στο παράρτημα ΙΙ πρέπει να υποβληθούν στη διαδικασία αξιολόγησης περιβαλλοντικών επιπτώσεων που προβλέπεται στα άρθρα 5 έως 10 εφόσον τα κράτη μέλη θεωρούν ότι κάτι τέτοιο είναι απαραίτητο λόγω των χαρακτηριστικών τους.

Σε απάντηση μιας αίτησης παρατηρήσεων εκ μέρους της Επιτροπής, οι ισπανικές αρχές ανέφεραν ότι το εν λόγω έργο είχε υποβληθεί στη διαδικασία αξιολόγησης περιβαλλοντικών επιπτώσεων που προβλέπεται από την οδηγία 85/337/ΕΟΚ πριν τη χορήγηση σχετικής άδειας. Η δήλωση περιβαλλοντικών επιπτώσεων του έργου αυτού δημοσιεύθηκε στην Επίσημη Εφημερίδα της Ισπανίας ((ΕΕ της Ισπανίας 138 της 7.6.1996. )). Αυτή η δήλωση προέβλεπε μέτρα ελαχιστοποίησης των επιπτώσεων καθώς και ένα πρόγραμμα περιβαλλοντικής επιτήρησης που θα έπρεπε να τηρηθεί κατά την εκμετάλλευση. Σύμφωνα με τις ισπανικές αρχές η τοποθεσία που έχει επιλεγεί για την εξαγωγή της άμμου δεν επηρεάζει τους λειμώνες της posidonia oceanica.

Η Επιτροπή δεν γνωρίζει το έργο που αναφέρεται στην παρούσα ερώτηση. Εν τούτοις, θα απευθυνθεί εκ νέου στις ισπανικές αρχές προκειμένου να εξασφαλισθεί η τήρηση των προαναφερθεισών οδηγιών